Gedagte vir die dag: Breek die mag van hoogmoedFoto: pixabay.com As my volk, oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees. (2 Kronieke 7:14) God het altyd nederigheid van sy volk vereis. Dit is ’n voorwaarde om God te kan dien. Jy kan die geskiedenis nagaan en jy sal talle voorbeelde vind van mense wat geval het as gevolg van trots wat in hulle lewens ingesluip het. God het met die mense van Israel gepraat in Levitikus 26:19 en Hy het vir hulle gesê: “Ek sal julle trotse mag verbreek, en sal julle hemel maak soos yster en julle aarde soos koper.” Wanneer ’n individu of ’n groep mense in hoogmoed wandel, sal hulle tot ’n val kom. Die psalmskrywer stel dit so: “Die Here rig die ootmoediges weer op; die goddelose mense verneder Hy tot die grond toe” (Psalm 147:6). God deel nie sy heerlikheid nie. Ons moet nooit vergeet wie ons is, en wie Hy is nie. “Maar kyk, die Here HERE van die leërskare slaan met skrikwekkende geweld die takke af, en die hoog uitgegroeides word omgekap en die verhewenes neergegooi” (Jesaja 10:33). In ons Skrifgedeelte sê God vir Salomo Hy wil hê die mense moet hulself verootmoedig voor Hom. God sê dat as hulle dit in berou doen, sal Hy hulle hoor, hulle vergewe en hulle land genees. Hy sê iets soortgelyks in Jeremia 29:11-13: “Ék weet watter gedagtes Ek aangaande julle koester, spreek die Here, gedagtes van vrede en nie van onheil nie, om julle ’n hoopvolle toekoms te gee. Dan sal julle My aanroep en heengaan en tot My bid, en Ek sal na julle luister. En julle sal My soek en vind as julle na My vra met julle hele hart.” Ons God is genadig en liefdevol, maar Hy is ook regverdig. Bring vandag tyd deur by die Here en vra sy Gees om jou hart te deursoek. Is daar enige trots in jou hart? As daar is, bely dit vandag in berou voor God, soek sy aangesig en vra Hom om vergifnis – as jy dit nie doen nie, sal Hy die krag van hierdie trots in jou breek. My Vader, ek buig vandag my knie en my hart in u teenwoordigheid. Ek bid dat U my deursoek. Skyn die lig van u Gees in die donker hoeke van my hart. Ontbloot al die trots en hoogmoed in my. Vader, ek wil nederig voor U wandel. Amen.